b'\n_START_ARTICLE_\nJaffan taistelu\n_START_SECTION_\nEnnen taistelua\n_START_PARAGRAPH_\n7. syyskuuta 1191, heti Arsufin taistelun j\xc3\xa4lkeen, ristiretkel\xc3\xa4isten armeija jatkoi etenemist\xc3\xa4\xc3\xa4n Jaffaan, jonka he saivat haltuunsa. He p\xc3\xa4\xc3\xa4ttiv\xc3\xa4t tehd\xc3\xa4 Jaffasta hy\xc3\xb6kk\xc3\xa4ystens\xc3\xa4 tukikohdan, armeijan suunnitellessa Jerusalemin takaisinvaltaamista. Talvella hy\xc3\xb6kk\xc3\xa4ykset kuitenkin hyl\xc3\xa4ttiin ja Rikhard alkoi k\xc3\xa4yd\xc3\xa4 satunnaisia neuvotteluita Saladinin kanssa, ne eiv\xc3\xa4t johtaneet mihink\xc3\xa4\xc3\xa4n. Kev\xc3\xa4\xc3\xa4ll\xc3\xa4 1192 neuvotteluita jatkettiin yh\xc3\xa4 ja tuolloin Rikhard sai huolestuttavia uutisia veljens\xc3\xa4 Juhanan toiminnasta. Kun kes\xc3\xa4 l\xc3\xa4hestyi, Rikhard p\xc3\xa4\xc3\xa4tti palata pian Englantiin turvatakseen asemansa siell\xc3\xa4.\n_START_SECTION_\nTaistelu\n_START_PARAGRAPH_\n5. hein\xc3\xa4kuuta 1192, Rikhard aloitti per\xc3\xa4\xc3\xa4ntymisens\xc3\xa4 Pyh\xc3\xa4lt\xc3\xa4 maalta, ymm\xc3\xa4rretty\xc3\xa4\xc3\xa4n ettei Jerusalemin valloitus onnistuisi. Melkein v\xc3\xa4litt\xc3\xb6m\xc3\xa4sti Rikhardin per\xc3\xa4\xc3\xa4nnytty\xc3\xa4, Saladinin joukot piirittiv\xc3\xa4t Jaffan. Muslimisotilaat rynt\xc3\xa4siv\xc3\xa4t onnistuneesti muureille ja ainoastaan Jaffan linnake s\xc3\xa4ilyi puolustavien ristiretkel\xc3\xa4isten hallussa. Kuultuaan tilanteesta, Rikhard kokosi pienen ryhm\xc3\xa4n joukkoja ja palasi kaupungille. N\xc3\xa4hty\xc3\xa4\xc3\xa4n muslimien lipun muureilla, h\xc3\xa4n luuli kaupungin joutuneen kokonaan heid\xc3\xa4n haltuunsa, mutta sai pian tiet\xc3\xa4\xc3\xa4 asioiden oikean laidan er\xc3\xa4\xc3\xa4n kaupunkia puolustaneen sotilaan uitua h\xc3\xa4nen lippulaivalleen._NEWLINE_Kuultuaan kaupungin tilanteesta, Rikhard hypp\xc3\xa4si uhkarohkeasti mereen ja kahlasi rannalle. H\xc3\xa4nt\xc3\xa4 seurasi 54 ritaria ja 2\xc2\xa0000 genovalaista sek\xc3\xa4 pisalaista varsijousimiest\xc3\xa4, jotka Rikhard johti taisteluun. Taistelussa kuninkaan hevonen menehtyi muslimien nuolista ja kun Saladin n\xc3\xa4ki Rikhardin sotimassa jalkaisin, h\xc3\xa4n l\xc3\xa4hetti vastustajalleen yhden tallinsa hevosista. Loppujen lopuksi Rikhardin sotilaat onnistuivat ajamaan muslimien 7\xc2\xa0000 miehen armeijan takaisin kaupunkiin, miss\xc3\xa4 heid\xc3\xa4t piiritettiin ja voitettiin. Rikhard sai Jaffan takaisin haltuunsa.'